
Cutan lupus erythematosus klinikai aktivitását mérő CLASI pontszám korrelációjának vizsgálata a keratinocyták GLUT1 expressziójával

Háttér. A cutan lupus erythematosus (CLE) krónikus autoimmun gyulladásos bőrbetegség, melynek számos altípusa ismert. A CLE lehet csak bőrre lokalizált, de szisztémás lupus erythematosus részeként súlyos, gyakran több szervrendszert érintő betegség tüneteként is megjelenhet.
Több tanulmány leírta a GLUT1 transzporterek különböző krónikus gyulladással járó bőrbetegségek (psoriasis, atopiás dermatitis, lichen planus) immunmetabolizmusában betöltött központi szerepét, azonban CLE-s bőrmintákon expressziójukat még nem vizsgálták.
Célkitűzés. CLE immunmetabolizmusára vonatkozó irodalmi adat nem áll rendelkezésre, így célkitűzésünk CLE-ben szenvedő betegek bőrmintáin a keratinocyták GLUT1 expressziójának immunhisztokémiai kimutatása, hozzájárulva ezáltal a CLE patomechanizmusának részletesebb megismeréséhez. Célunk továbbá a GLUT1 festődés mértéke és a CLE-s páciensek bőrtüneteinek aktivitását meghatározó CLASI pontszám közti korreláció vizsgálata.
Módszerek. Egycentrumos pilot-vizsgálatunk során összesen 24 CLE-ben szenvedő – 14 discoid- és 10 subacut cutan lupusos – beteg bőrmintáján végeztünk immunhisztokémiai vizsgálatot. A GLUT1 expresszió mértéke alapján négy csoportot különítettünk el: gyenge (jelölése: +), mérsékelt (++), vagy erős (+++) expressziót, valamint az expresszió hiányát (0). Kontrollként egészséges bőrmintákat alkalmaztunk. A páciensek CLASI pontszámának számításához a Semmelweis Egyetem Bőr-, Nemikórtani és Bőronkológiai Klinika fotó- és betegdokumentációira támaszkodtunk.
Eredmények. A 24 főből álló CLE-s betegpopuláció bőrmintáinak immunhisztokémiai vizsgálata során 7 minta esetében (29,2%) detektáltunk erős (+++), 9 esetben (37,5%) mérsékelt (++), valamint 6 esetben (25%) gyenge (+) membranózus GLUT1 expressziót a keratinocytákon. 2 minta esetében (8,3%) nem volt megfigyelhető GLUT1 expresszió. A kontroll mintákon nem detektáltunk membranózus GLUT1 festődést. A CLE-s betegek mintáinak GLUT1 expresszió mértéke és a páciensek CLASI pontszáma között szignifikáns pozitív korrelációt találtunk [r=0,487; p=0,016].
Következtetés. Kutatásunk az első az irodalomban, mely leírja a GLUT1 membrántranszporter fehérjék feltételezett szerepét a CLE patomechanizmusában. A GLUT1 expresszió fokozódásának mértéke és a CLE bőrtüneteinek klinikai aktivitása közti szignifikáns pozitív korreláció rámutathat a GLUT1 fehérjék szerepére a CLE-ben megfigyelhető bőrtünetek kialakulásában, súlyosságában.



